text: Sydjylland forbindes med England med et el-kabel
  29 september 2015 kl. 19.46
  Et kabel på 740 km skal levere strøm fra Danmark til England.
  Planen er nu så langt fremme, at havbundsundersøgelserne skal i gang næste forår, skriver Ingeniøren.
  Kablet kommer til at koste 15 milliarder kr. og skal sende strøm mellem de to lande i 2022.
  Den præcise linjeføring af kablet på land i Danmark er endnu ikke fastlagt, men det bliver sandsynligvis tilsluttet Revsing transformerstationen ved Vejen.
   
  - Det er en rigtig god forretning for Danmark, fordi vi kan komme til at eksportere el til det britiske marked, hvor elprisen som regel er højere end i Danmark, siger teknisk direktør Torben Glar Nielsen fra Energinet.dk.
   
  Også koncerndirektør Thomas Dalsgaard fra Dong Energy er glad. Ifølge ham vil være godt for den grønne omstilling, eftersom strømmen fra vindmøller kan afregnes til en bedre pris.
  